DG onder beskerming ná dreigement in posbusPhindile Baleni (Foto: Siyabulela Duda/GCIS) Phindile Baleni, direkteur-generaal in die presidensie, is tans onder spesiale beskerming nadat sy ŉ dreigement ontvang het. ŉ Koevert met ŉ brief en ŉ patroon daarin is ŉ paar dae gelede in Baleni se posbus by haar huis gevind. “Dit hou na bewering verband met die presidensie se ondersoek na die bevindinge van die kommissie van ondersoek na staatskaping,” het Vincent Magwenya, woordvoerder van pres. Cyril Ramaphosa, gesê. Baleni het die voorval by veiligheidsagentskappe aangemeld en sy ontvang beskerming om haar in staat te stel om haar pligte voort te sit. (Foto: Presidensie) In die brief, waarvan ŉ foto deur die presidensie bekend gemaak is, word geëis dat die verdagtes wat in hegtenis geneem is in verband met die moord op Babita Deokaran, waarnemende finansiële hoof van die Gautengse departement van gesondheid, vrygelaat word. Daar word verder geëis dat die president aangeraai moet word om nie voort te gaan met stappe rakende die bevindinge van die kommissie van ondersoek na staatskaping nie. Deokaran is in Augustus buite haar huis in die suide van Johannesburg doodgeskiet. Sy was een van die meer as 320 getuies in die ondersoek na bedrog met onder meer persoonlike beskermende toerusting (PPE) in die private en openbare sektor. Deokaran is ŉ jaar voor haar dood as waarnemende finansiële hoof aangestel nadat die beweerde onreëlmatige en onwettige verkryging van persoonlike beskermende toerusting deur die departement aan die lig gekom het. Sy het glo in dié tydperk korrupsie blootgelê en verhoed dat betalings vir onreëlmatige kontrakte geskied.